कोलकाता/नई दिल्ली : मुख्यमंत्री ममता बनर्जी कल से 3 दिवसीय दिल्ली दौरे पर रवाना हो रही है। यहां शुक्रवार को वह विपक्ष की बैठक में शामिल होंगी। कांग्रेस अध्यक्ष सोनिया गांधी द्वारा बुलायी गयी इस बैठक में कई विपक्षी दलों के नेता शरीक होंगे। यह बैठक संसद भवन में होंगी। विपक्ष गठजोड़ को मजबूत करने की कोशिशों के लिए बैठकों का यह दौर राष्ट्रपति चुनाव से पहले शुरू किया गया था। उस वक्त भी कांग्रेस अध्यक्ष सोनिया गांधी द्वारा बुलाई गई बैठक में ममता बनर्जी दिल्ली में शामिल हुई थी। विपक्ष की इन कोशिशों को तेज झटका उस वक्त लगा जब बिहार में महागठबंधन की सरकार तोड़ कर जनता दल (यू) के अध्यक्ष नीतीश कुमार ने भाजपा के साथ गठजोड़ कर लिया। विपक्ष राष्ट्रपति और उपराष्ट्रपति दोनों ही पद पर अपने उम्मीदवारों को बहुमत हासिल करने में पीछे रही है। इधर राज्यसभा में संरचना धीरे-धीरे बदल रही है। विपक्ष जिस तरह अभी तक ऊपरी सदन में हावी थी, उसका वह प्रभाव अब खत्म हो रहा है। यह माना जा रहा है कि अगले 6 महीनों में भाजपा और राजग का प्रभाव राज्यसभा में और बढ़ सकता है। सूत्रों के मुताबिक शुक्रवार को होने वाली विपक्ष की साझा बैठक में इन सभी मुद्दों पर विपक्षी दल चर्चा करेंगे। शनिवार को मुख्यमंत्री कोलकाता वापस लौटेंगी।